
Raktárbővítés és logisztikai fejlesztés egy vállalat életében

A logisztikában nagyon nehéz elválasztani az egyes műveletektől a mozgatást, mint veszteséget.
Míg a gyártáson belül tényleg kivitelezhető egy minimális mozgatással működő termelés az automatizált gyártórendszerek segítségével, addig a raktári és a gyártóssori anyagellátás folyamatainak túlnyomó része az anyagmozgatás marad, ami egy vállalat életében veszteségként értelmezhető. Ez lehet az oka annak, hogy a technológiai és a folyamat optimalizációs fejlesztések általában utolsóként érintik a logisztikát. Csak akkor szánnak rá időt, energiát és tőkét, ha már nagyon muszáj.
Lehetséges, hogy a logisztikai folyamatokon belül nem is teljesen helytálló a mozgatást, a selejtekkel egy szinten említett 7 veszteség közé sorolni, hiszen a szerves része a folyamatoknak, pont úgy, mint a gyártásban az átállási idő. Így miközben az értékáram térképeken dolgoztam, arra jöttem rá, hogy tulajdonképpen a gyors mozgatás inkább értékteremtő folyamatok kiegészítése, mint minimalizált veszteség, a logisztikai folyamatokon belül értelmezve. Figyeljük csak meg az egyre elterjedtebb szolgáltatásként ismert 1 napos, vagy 1 napon belüli kiszállítást. A vevő számára ez érték, hiszen a hétköznap embere is sok esetben fizet az 1 napos, gyorsított eljárásos kiszállításért, mint szolgáltatásért. Ugyanezzel a gondolkozásmóddal az útvonalak és a logisztikai folyamatok optimalizálása értéket teremt, hiszen az alapanyag átfutási ideje sok esetben döntő tényező a beszállító választásnál is.
Dolgozatomban egy választott termék átfutási idejét csökkentettem az adott tényezők figyelembevételével. Ezután újabb javaslatokat tettem a fejezetek végén, hogy hogyan lehetett volna pontosabban és jobban kivitelezni az anyagmozgató gépek beszerzését, a raktár kialakítását, és a várakozási idők csökkentését. A javaslataimat szimulációs kísérletekkel támasztottam alá.



